In nomine sancte et individue Trinitatis. Ego Willelmus, ecclesie Sancti-Stephani Altissiodorensis decanus; Girardus, archidiaconus; Ugo, thesaurarius; Ugo, cantor, conventusque nostri capituli. Qui pauperes Christi fovet et sublevat, in eorum necessitatibus, Christo ministrat. Eo itaque pietatis respectu, aque transitum quem Herveus, ecclesie nostre cellerarius, per exclusam molendinorum nostrorum que de Media-Aqua appellantur, canonicis Sancti-Mariani, ad eorum usus necessarios, concessit: videlicet cum molendina non moluerint, vel cum molentibus aqua habundaverit; nos, cum omni capitulo nostro approbando, laudamus, eisque habendum in perpetuum juxta prescriptam determinationem concedimus. Verum et ne de hoc beneficio nostro aliqua eis in posterum calumpnia oriatur, ejusdemque beneficii nostra apud Deum retributio minuatur, rem, ut a nobis gesta est, litteris fecimus annotari, sigillique capituli nostri caractere consignari. Actum publice, in capitulo nostro, anno Incarnationis dominice Mº Cº LXXº VIIIº; Ludovico, rege piissimo, apud Francos regnante, et in ecclesia nostra Willelmo episcopo presidente.